**NÁRODNÁ RADA SLOVENSKEJ REPUBLIKY**

 **VI. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1612/2015

**1709a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona o automatickej výmene informácií o finančných účtoch na účely správy daní a o zmene a doplnení niektorých zákonov (tlač 1709)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 1907 z 22. septembra 2015 pridelila vládny návrh zákona o automatickej výmene informácií o finančných účtoch na účely správy daní a o zmene a doplnení niektorých zákonov (tlač 1709) na  prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**Výbor** Národnej rady Slovenskej republiky **pre financie a rozpočet** (uzn. č. 504 zo dňa 3. novembra 2015)

**Ústavnoprávny výbor** Národnej rady Slovenskej **republiky** (uzn. č. 722 zo dňa 4. novembra 2015)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

**K čl. I, § 1 písm. a)**

V § 1 písm. a) sa za slová „medzinárodnej zmluvy,“ vkladajú slová „ktorou je Slovenská republika viazaná,“.

Ide o legislatívno-technickú úpravu súvisiacu so skutočnosťou, že návrh zákona odkazuje na medzinárodnú zmluvu. V súlade s Viedenským dohovorom o zmluvnom práve sa podľa zaužívanej legislatívnej praxe pri odkazovaní na medzinárodné zmluvy používa ustálené spojenie „medzinárodná zmluva, ktorou je Slovenská republika viazaná“ spolu s odkazom na poznámku pod čiarou, kde je táto medzinárodná zmluva identifikovaná, názvom a informáciou o publikácii v Zbierke zákonov.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I, § 1**

V § 1, poznámke pod čiarou k odkazu 1 sa slovo „oznámenie“ nahrádza slovami „Oznámenie Ministerstva zahraničných vecí a európskych záležitostí Slovenskej republiky“.

Ide o legislatívno-technickú úpravu súvisiacu s odkazovaním na medzinárodnú zmluvu v súlade s Viedenským dohovorom o zmluvnom práve a podľa zaužívanej legislatívnej praxe.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I, § 2**

V nadpise nad § 2 sa za slová „medzinárodnej zmluvy“ vkladá čiarka a slová „ktorou je Slovenská republika viazaná“.

Ide o legislatívno-technickú úpravu súvisiacu so skutočnosťou, že návrh zákona odkazuje na medzinárodnú zmluvu. V súlade s Viedenským dohovorom o zmluvnom práve sa podľa zaužívanej legislatívnej praxe pri odkazovaní na medzinárodné zmluvy používa ustálené spojenie „medzinárodná zmluva, ktorou je Slovenská republika viazaná“.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I, § 2 písm. a)**

V § 2 písm. a) sa vypúšťa slovo „iných“.

Ide o legislatívno-technickú úpravu s cieľom vypustiť nadbytočné slovo.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I, § 2 písm. b)**

V § 2 písm. b) sa za slová „medzinárodnej zmluvy,“ vkladajú slová „ktorou je Slovenská republika viazaná,“.

Ide o legislatívno-technickú úpravu súvisiacu s odkazovaním na medzinárodnú zmluvu, keďže v súlade s Viedenským dohovorom o zmluvnom práve a podľa zaužívanej legislatívnej praxe sa používa ustálené spojenie „medzinárodná zmluva, ktorou je Slovenská republika viazaná“.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I, § 6 ods. 2 písm. a)**

V § 6 ods. 2 písm. a) sa vypúšťa prvé slovo „iného“ a slová „z iného zmluvného štátu“ sa nahrádzajú slovami „zo zmluvného štátu“.

Ide o legislatívno-technickú úpravu s cieľom vypustiť nadbytočné slová.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I, § 8 ods. 1**

V § 8 ods. 1 sa vypúšťa slovo „iného“ a za slová „medzinárodnej zmluvy“ sa vkladá čiarka a slová „ktorou je Slovenská republika viazaná“.

Ide o legislatívno-technickú úpravu súvisiacu s odkazovaním na medzinárodnú zmluvu, keďže v súlade s Viedenským dohovorom o zmluvnom práve a podľa zaužívanej legislatívnej praxe sa používa ustálené spojenie „medzinárodná zmluva, ktorou je Slovenská republika viazaná“.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I, § 11**

Doterajší § 11 vrátane nadpisu znie:

**„§ 11**

**Povinnosť získať identifikačné číslo na účely dohody FATCA**

Slovenská oznamujúca finančná inštitúcia požiada príslušný orgán Spojených štátov amerických o pridelenie identifikačného čísla podľa dohody FATCA.

(2) Slovenská neoznamujúca finančná inštitúcia, ktorá vedie účet oznamovaný Spojeným štátom americkým, požiada príslušný orgán Spojených štátov amerických o pridelenie identifikačného čísla, ak jej má byť pridelené podľa dohody FATCA.

Slovenská oznamujúca finančná inštitúcia a slovenská neoznamujúca finančná inštitúcia oznámi pridelené identifikačné číslo príslušnému orgánu Slovenskej republiky najneskôr do 31. mája kalendárneho roka nasledujúceho po kalendárnom roku, za ktorý sa plní oznamovacia povinnosť.“.

Dôvodom navrhovanej úpravy je poskytnutie primeranej lehoty finančnej správe na overenie a zaevidovanie identifikačného čísla prideleného finančnej inštitúcii daňovým úradom v USA v daňovom informačnom systéme tak, aby finančná inštitúcia mohla splniť svoju oznamovaciu povinnosť elektronickými prostriedkami v zákonnej lehote.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, § 22 ods. 3**

V § 22 ods. 3 sa slová „podľa medzinárodnej zmluvy“ nahrádzajú slovami „podľa dohody FATCA“.

Pripomienka uvedením konkrétnej medzinárodnej zmluvy spresňuje citované ustanovenie.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. I, § 22 ods. 5**

V § 22 ods. 5 sa slová „medzinárodnou zmluvou“ nahrádzajú slovami „dohodou FATCA“.

Pripomienka uvedením konkrétnej medzinárodnej zmluvy spresňuje citované ustanovenie.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. IV, 1. bod (§ 110 ods. 1)**

V 1. bode (§ 110 ods. 1) sa písmeno m) označuje ako písmeno n) a poznámka pod čiarou k odkazu 97ba sa označuje ako poznámka pod čiarou 97bb.

Pripomienka sa navrhuje z dôvodu odstránenia duplicity, ktorá vznikla návrhom doplnenia ustanovenia s identickým označením v rámci čl. II, návrhu zákona o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov, v ktorom je rovnako novelizovaný zákon č. 566/2001 Z. z. o cenných papieroch v znení neskorších predpisov (tlač 1735). Nakoľko citovaná parlamentná tlač podľa návrhu v čl. V, má nadobudnúť účinnosť 1. decembra 2015, korekciu identického označenia novelizovaného ustanovenia je potrebné vykonať v predloženom návrhu zákona (tlač 1709), ktorý nadobudne účinnosť 1. januára 2016.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**Za doterajší článok IV sa vkladá nový článok V, ktorý znie:**

**„Čl. V**

Zákon č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení zákona č. 465/2008 Z. z.,  zákona č. 504/2009 Z. z., zákona č. 494/2010 Z. z., zákona č. 331/2011 Z. z., zákona č. 440/2012 Z. z., zákona č. 361/2013 Z. z.,  zákona č. 218/2014 Z. z., zákona č. 333/2014 Z. z.,  zákona č. 35/2015 Z. z. a zákona č. 130/2015 Z. z. sa mení takto:

V § 4a ods. 2 sa slovo „1 000“ nahrádza slovami „počet ustanovený všeobecne záväzným právnym predpisom, ktorý vydá Ministerstvo financií Slovenskej republiky“.“.

Účinnosť tohto bodu sa navrhuje 1.7.2016, čo sa premietne do ustanovenia o účinnosti návrhu zákona.

Navrhuje sa, aby používanie virtuálnej registračnej pokladnice z titulu počtu vydaných pokladničných dokladov bolo ustanovené všeobecne záväzným právnym predpisom, ktorý vydá Ministerstvo financií Slovenskej republiky.

Doterajšie články sa primerane prečíslujú.

**Výbor NR SR pre financie a rozpočet**

**Gestorský výbor odporúča schváliť.**

**K čl. V (§ 162 ods. 3)**

V čl. V (§ 162 ods. 3) sa písmeno i) označuje ako písmeno j) a poznámka pod čiarou k odkazu 72a sa označuje ako poznámka pod čiarou 72b.

Pripomienka sa navrhuje z dôvodu odstránenia duplicity, ktorá vznikla návrhom doplnenia ustanovenia s identickým označením v rámci čl. IV, návrhu zákona o finančných nástrojoch financovaných z európskych štrukturálnych a investičných fondov a o zmene a doplnení niektorých zákonov, v ktorom je rovnako novelizovaný zákon č. č. 203/2011 Z. z. o kolektívnom investovaní v znení neskorších predpisov (tlač 1735). Nakoľko citovaná parlamentná tlač podľa návrhu v čl. V, má nadobudnúť účinnosť 1. decembra 2015, korekciu identického označenia novelizovaného ustanovenia je potrebné vykonať v predloženom návrhu zákona (tlač 1709), ktorý nadobudne účinnosť 1. januára 2016.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

**K čl. VI**

Čl. VI sa dopĺňa novým bodom, ktorý znie:

„5. Príloha sa dopĺňa štvrtým bodom, ktorý znie:

„4. Smernica Rady 2014/107/EÚ z  9. decembra 2014, ktorou sa mení smernica 2011/16/EÚ, pokiaľ ide o povinnú automatickú výmenu informácií v oblasti daní (Ú. v. EÚ L 359, 16. 12. 2014).“.“.

Ide o legislatívno-technickú úpravu súvisiacu s doplnením smernice preberanej v čl. VI návrhu zákona do tzv. transpozičnej prílohy.

**Výbor NR SR pre financie a rozpočet**

**Ústavnoprávny výbor NR SR**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1 až 14** hlasovať spoločne s návrhom gestorského výboru **schváliť**.

V.

 Gestorský výbor na základe stanovísk výborov k vládnemu návrhu zákona o automatickej výmene informácií o finančných účtoch na účely správy daní a o zmene a doplnení niektorých zákonov (tlač 1709) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona o automatickej výmene informácií o finančných účtoch na účely správy daní a o zmene a doplnení niektorých zákonov (tlač 1709a) bola schválená uznesením gestorského výboruč. 525 zo 6. novembra 2015.

Týmto uznesením výbor zároveň poveril spoločného spravodajcu **Ladislava Kamenického,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona o rokovacom poriadku Národnej rady Slovenskej republiky.

Bratislava 6. novembra 2015

**Daniel D u c h o ň, v.r.**

**predseda**

 **Výboru NR SR pre financie a rozpočet**